Адаптиране на методите на изпитване и оценяване     
Професионализмът и обективността на един учител  не се изразяват в
това да напише слаба оценка на ученика със СОП, защото не е покрил
изискванията (обикновено по обективни причини), а в това да му се 
вдъхне увереност, че може да се справя и да му покаже пътя за това.  Ученикът се нуждае от адекватни условия на изпитване и различни възможности, за да покаже по-добре своите знания, по подходящ за него начин. При оценяването на ученика със СОП, учителят трябва да съблюдава няколко основни принципа:
1. Съобразяване със стила на учене (силните и слаби страни на детето). Това е свързано с избора на начина на изпитване- устно или писмено.
2. Съблюдаване на спецификата на грешките. Грешките могат да се обобщят в две групи: такива, които произтичат от обективния проблем и други, които се допускат при непроявено старание, въпреки установените възможности за това, че детето може да се справи. Вторият тип грешки не трябва да се толерират от учителя.
3. Внимателно въвеждане на нови методи на оценяване. Ако учителят реши да изпита ученика с тест, той  може да се затрудни и притесни, тъй като това е нещо ново за него. В такъв случай резултатите могат да се окажат по-лоши, поради наличието на стресов компонент. Всяко ново нещо за ученика със СОП трябва да се въвежда внимателно и постепенно.
Похвати и подкрепа за ученика със СОП при изпитване и оценяване:
· Да не се изисква от детето да чете продължително време на глас, а да прочита кратки части от текста, които са достъпни за неговите възможности. Преди да прочете даден текст, учителят припомня трудните думи.
· Да се толерира сричкуването, да се подпомага при прочитане на сложни думи и/или изречения.
· Ученикът да получи възможност да  използва помощни средства -прозорче, показване с пръст или с молив, с показалец при четене, тетрадка с помощни редове по писане, помощни таблици за събиране, изваждане, умножение, деление, калкулатор по математика и пр.
· Да не се санкционира, ако се ориентира трудно в текста, в задачата, в упражнението, ако не знае докъде са стигнали другите, ако не може да отговори  или да се включи веднага в дадена  дейност.
· Да се толерира оценката на писмена работа с грешки при изписване на сходни букви , напр. „П“-„Н“.
· Ако е възможно, да се използват тестове с избор на верен отговор вместо диктовки и писмени изложения.
· Ако учителят иска да провери правописа на думи, може да се предостави диктовката с празни места, където ученикът да допълни думите.
· Да се толерира по-ниско качество на чертеж и т.н.
Как да  намалим стреса, за да бъде оценен правилно ученикът със СОП?
· Да се изпитва писмено, ако устното изказване го затруднява или обратно, ако има проблем с моториката.
· Да се прилага комбинираният вариант-едновременно устно и писмено, ако това е начинът да се представи по- добре.
· Да бъде изпитван в отделна стая, заедно с ресурсния учител или друг специалист, който да му обясни въпросите.
· Да има удължено време.
· Да получи възможност да използва помощни средства и технологии по време на изпитванетт, напр. да пише на клавиатура, да използва таблицата за умножение и деление и пр.
Алтернативни методи на изпитване на ученика със СОП:
· Презентация, която да покаже в малка група или само пред учителя.
· Клип, който да подготви вкъщи и учителя да изгледа, напр. да запише изпълнението си на стихотворение, което учителят е поискал да бъде научено наизуст, за да му постави оценка.
· Дискусия с групови въпроси, където отговаря, заедно с другите ученици.
· Практическа задача или проект, които да подготви сам или с помощ от възрастен.
· Отговори на отворени въпроси и пр.
[bookmark: _Hlk49875991]Постиженията на ученика със СОП имат много измерения. Крайният продукт, който ще покаже в момента на оценяване със сигурност е важен, но би било грешка ако учителите се фокусират само върху него.  При оценяването е важно   да бъде отчетено не само това, което ученикът е научил и знае, но и това как го е научил, колко е мотивиран да бъде в клас, как общува, работи и си сътрудничи с другите деца и учителите, какво старание проявява, как се опитва да решава проблеми и т.н. Добър подход при оценяването е, когато при възможност учителят търси обратна връзка- как ученикът би се самооценил и как биха го оценили неговите връстници.
Адаптиране на пространството в класната стая
Мощен стимул в обучението и поведението на всички ученици дават условията, в които учат:  подредбата на класната стая, в която прекарват по-голямата част от деня, нейното оборудване с подходящи и функционални мебели, необходими учебни пособия, помощно-технически средства и дидактични материали. Предвид важната роля на физическата среда и за учениците със СОП, учителят трябва да отдели достатъчно време, енергия и ентусиазъм за да я подреди, ако е възможно, с помощта на учениците, така че да отговори на различните потребностите и интереси.
Адаптираното пространство в приобщаващата класна стая предполага осигуряване на:
1. Безопасна и достъпна среда, особено за учениците с ограничена подвижност и нарушено зрение. (Изискванията за вътрешния интериор на учебната среда за различните потребности са представени в Тема Първа).
2.  Удобни, привлекателни, издръжливи и функционални мебели. Столовете да са с правилен размер, за да могат учениците да седят удобно, с опора на гърба и краката им да достигат пода. Масите и бюрата да са нивелирани и да осигуряват подходящо пространство за писане и място за краката. Специални маси и бюра може да са необходими на учениците в инвалидни колички. (Дамянов, К.,2020)
3. Специално място за съхранение и свободно използване върху учебния чин на помощни средства и технологии, които според Янкова, Ж., (2018) повишават достъпността до образование- брайлова клавиатура или плоча и шило за брайлово писмо, бял бастун, оптични помощни средства, оборудване за усилване на звука,  адаптирани инструменти за писане и чертаене, калкулатори и пр. 
4. Различни зони за работа, почивка или за изпълнение на рутинни дейности и задачи. Факт е, че  някои от учениците със СОП имат ниска работоспособност. Изморяват се бързо и имат нужда от почивка, от смяна на дейностите или просто искат  да се усамотят за определен период от време. В тези случаи обособените зони за игра и почивка  са изключително важни и полезни.
5. Работни места за правостоящи, които са особено полезни за учениците с ХАДВ. Според  Дамянов, К., (2020), “когато класната стая предлага нетрадиционни места за работа, това допълнително мотивира тяхното желание да учат и да изпитват удовлетвореност от престоя си в училище“.
6. Гъвкава организация на учениците при работа в група. За целта е необходимо учебните маси и столове да са леки и функционални за да може учителят да ги подреди бързо, следвайки дидактичната цел на урока.
7. Места за родители и гости в класната стая. Учебни табла, табла за изложение, представящи дейностите на класа и творчеството на учениците.
8. И не на последно място, осигуряване на спокойна, емоционална и стимулираща обстановка, която кара всеки ученик да се чувства значим и приет.

